Charlotte Bagge Hansen (M), 2025-09-09:
Tak for det, formand.
Jeg håber inderligt, at det ikke bliver det sidste forslag til finanslov, der skabes hen over midten, for jeg håber, at finansloven også i fremtiden bliver skrevet af partier, der vil hinanden det bedste og tør tage ansvar sammen trods forskel.
Det har fyldt meget hos mig.
Det fyldte også, da jeg forleden kørte ved Ulvshale Skov på Møn.
Vejret var klart.
Havluften hang i træerne, og solen stod lavt hen over markerne.
Vinden bar et strejf af sensommer, og vejen snoede sig mellem skov og strand.
Tro det eller ej, men den sang fik mig til at tænke på finansloven.
Det er en sang, der handler om, hvilket aftryk vi gerne vil sætte, hvad vi ville gøre, hvis tiden var knap.
Jeg lyttede til sangen, og så fik den mig til at spørge mig selv: Okay, hvis du nu fik at vide, at du havde én finanslov tilbage, hvad ville du så gøre.
Hvad jeg ville gøre?
Jeg tror, jeg ville hæve en almindelig børnefamilies årlige budget med 8.500 kr., løbe ned og fjerne den moms på bøger, jeg altid havde tænkt mig, vinke, når jeg så kulturministeren, hallo, sige til ham: Bogen er ny, og det er en paperback.
Jeg ville tage de solceller, jeg elsker, ved min side, sætte dem op på offentlige bygninger og ikke tage noget for givet.
Jeg ville ringe til vælgere i alle kredse og fortælle dem, at vi har lempet elafgiften for 14 mia. kr., kigge mig i bakspejlet og sige: Hey, væk med afgift på kaffe og chokolade.
Sædet tilbage, øremærke milliarder til daginstitutioner og 1.360 flere voksne til vores børn.
Jeg ville give en håndsrækning til de ældre, bare smile og nyde, at et varmt måltid nu koster 50 kr. i alle kommuner.
Jeg ville samle nogle moderate ordførere op og køre videre ud og sidestille nevøer og niecer med egne børn ved at lette arveafgiften.
Vi ville parkere bilen midt ude på vejen og så redde vores fiskere med både kompensation og hjælp til grøn omstilling og sende 10 mia. kr. ekstra til forsvaret og vores alles sikkerhed.
Jeg ville sige til mine moderate kollegaer, at jeg er stolt af dem, at danskerne skulle forstå, hvor meget vi vil gøre for dem.
Jeg ville sige til danskerne nær kysterne, at vi giver 245 mio. kr. til kystbeskyttelse og spørge dem, om de er glade for bedre muligheder for udvikling i landdistrikterne, fortælle alle forældre, at jeg tror på, at flere forsøg til barn nummer to på fertilitetsområdet vil gøre en forskel.
Og jeg ville finde penge til borgerpligt for de unge og sige til dem, at de skal glæde sig til at opleve sammenhængskraften og fællesskabet.
Og solen ville gå ned over vandet, mens vi satte det sidste punktum og drak en sidste kop kaffe i Finansministeriet.
Vind i håret, læsebriller på, 4 år mere.
Vi ses, min regering, hen over midten.
Én finanslov tilbage, lev for den, mens du gør det, elsk den, mens du tør det.
Vi ved ikke, hvad Nik & Jay rent faktisk gør, hvis de har én dag tilbage at leve i.
Men med det her forslag til finanslov ved vi, hvad Moderaterne og resten af regeringen vil gøre, hvis det var vores sidste, for alt det her bliver til virkelighed.
Med den her finanslov bliver det bedre og billigere at være dansker, uanset hvilken virkelighed man er i.
Det er den virkelighed, vi kan skabe, når vi har et bredt samarbejde i dansk politik, når vi samarbejder hen over midten, når vi i Moderaterne bygger bro mellem partier, vi ikke havde forventet kunne arbejde sammen.